Hof beslis oor oorskryf van uitgelekte vraestelle(Argieffoto) Die oorskryf van die twee uitgelekte matriekeksamenvraestelle is ongrondwetlik en matrieks hoef nie hierdie vraestelle oor te skryf nie. Só het regter Norman Davis Vrydag in die hooggeregshof in Pretoria beslis nadat die burgerregteorganisasie AfriForum vier matrikulante met ’n dringende aansoek bygestaan het om die departement van basiese onderwys se besluit rakende die herskryf van die uitgelekte vraestelle om te keer. Die tweede wiskundevraestel en die tweede fisiese wetenskap-vraestel sou ingevolge die besluit op onderskeidelik 15 Desember en 17 Desember oorgeskryf moes word. Davis het egter beslis dat die besluit ongrondwetlik is. Dit beteken dat geen matrikulant wat bona fide opgetree het die aanvullende eksamens hoef af te lê nie en dat hul eerste poging gemerk en die punte beskikbaar gestel sal word. (Argieffoto: pixabay) Die respondente in die saak, onder wie Angie Motshekga, minister van basiese onderwys, en Umalusi, die raad vir gehalteversekering in algemene onderwys en opleiding, is gelas om AfriForum se regskoste vir die aansoek te betaal. AfriForum het intussen die hofuitspraak verwelkom en gesê hy beskou dit nie net as ’n oorwinning vir die byna 400 000 matrieks wat deur die minister se besluit benadeel sou word nie, maar ook as ’n oorwinning teen die departement se “onregverdige, arbitrêre en eensydige besluit” rakende die uitgelekte vraestelle, sê Natasha Venter, adviseur vir onderwysregte by AfriForum. Die organisasie versoek nou die departement om te fokus op die vastrek van die skuldige partye om sodoende te verseker dat die integriteit van die eksamen bo verdenking is. AfriForum gaan ook versoek dat die departement bekendmaak watter stappe gedoen gaan word om te verhoed dat soortgelyke misstappe in die toekoms voorkom. Venter sê AfriForum se aansoek was onder meer geskoei op die departement se eie regulasies wat bepaal dat die eksamenantwoordstel nagesien móét word en die uitslag bekend gemaak moet word selfs al het onreëlmatigheid plaasgevind wat nie voortgespruit het uit ŉ handeling van die kandidaat wat die eksamen afgelê het en as die kandidaat geen voordeel daaruit getrek het nie.